**MÖVZU № 12. TƏLİMİN TƏŞKİLİNİN DİGƏR FORMALARI**

**(EV TAPŞIRIQLARI, EKSKURSİYALAR VƏ S.)**

**PLAN:**

1. Təlimin digər təşkili formaları;
2. Ev tapşırıqları və ona verilən pedaqoji tələblər;
3. Ekskursiyalar, onun növləri və təşkili metodları.

**1.** Əsas təşkilat forması olan dərsdən başqa təlimin bir neçə digər formaları da mövcuddur və dərs prosesində onlardan istifadə olunur. Bu formalara şagirdlərə verilən müstəqil ev tapşırıqları, fakültativlər və dərnəklər, əlavə və fərdi qrup halında təşkil olunan məşğələlər, praktikumlar, seminar məşğələləri, ekskursiyalar, məsləhət saatları və s. daxildir.

**Fakültativ məşğələlər** təlimin diferensiallaşdırılmasına xidmət edir, şagirdlərin biliyini dərinləşdirir, onları yaradıcılığa, elmi-tədqiqat işinə istiqamətləndirir, konkret bir fənnə idrak marağını formalaşdırır. Fakültativ məşğələlər sayəsində şagirdlərin fərdi qabiliyyətləri də üzə çıxır. Fakültativ məşğələlər xüsusi proqramlar üzrə keçilir, məktəb kurslarının ayrı-ayrı hissələri və bölmələrini dərinləşdirilir. Fakültativ məşğələlərdə qazanılmış biliklərdən dərslərdə yaradıcılıqla, fəallıqla istifadə edildikdə, təlimin vəzifələri vəhdət halında yerinə yetirilir.

**Fənn dərnəkləri** öz istiqamətinə, məzmununa, iş metodlarına, keçirilmə vaxtına görə müxtəlifdir. Təcrübə təsdiq edir ki, fənn dərnəkləri şagirdlərin maraq və meyllərinin inkişafında olduqca əlverişli rol oynayır. Təlimə müsbət münasibət inkişafa da müsbət təsir edir. Dərnəklər həyatla əlaqənin möhkəmləndirilməsinə, fənlərarası əlaqənin inkişafına kömək edir. Şagirdlərin fənn dərnəklərində iştirakı tədris prosesini fəallaşdırır, təlimi keyfiyyətini yüksəldir.

**Seminar məşğələləri** məktəbin yuxarı siniflərində, əsasən, humanitar fənlərin tədrisində tətbiq olunur. Bu məşğələlərin məqsədi şagirdləri müstəqilliyə alışdırmaqdan, onlara özünütəhsil bacarıqları və kollektiv müzakirə təcrübəsi aşılamaqdan ibarətdir.

 **Praktikumlar** fənn kabinetlərində, laboratoriya və emalatxanalarında, tədris-təcrübə sahələri və şagird istehsalat briqadalarında, əsasən, biologiya, fizika, riyaziyyat, əmək təlimi və başqa müvafiq fənlər üzrə keçirilir. Şagirdlər ya fərdi, ya da 2-3 nəfərlik kiçik qrup şəklində işləyirlər. Yaxşı təşkil olunmuş praktikum şagirdlərin müstəqil çalışmaq bacarığını artırır, onları əməyə və həyata hazırlayır.

 **Əlavə məşğələ və məsləhətlər** bir tərəfdən geridə qalan şagirdlərin biliyindəki kəsirləri aradan qaldırır, digər tərəfdən, yaxşı oxuyan şagirdlərin maraq və qabiliyyətlərini daha da inkişaf etdirir. Əlavə məşğələlər ehtiyaca görə keçirilir.

**2. Ev tapşırıqları.** Bu cür tapşırıqlar məktəbliləri özünütəhsilə, mütaliəyə hazırlayır. Onlar işlərini planlaşdırmaq qaydalarını öyrənir, kitab üzərində işləyir, çıxışa, məruzəyə hazırlaşmaq bacarığına yiyələnirlər. Ev tapşırığı [müəllim](http://az.wikipedia.org/wiki/M%C3%BC%C9%99llim) tərəfindən [şagird](http://az.wikipedia.org/w/index.php?title=%C5%9Eagird&action=edit&redlink=1)ə ([tələbəy](http://az.wikipedia.org/wiki/T%C9%99l%C9%99b%C9%99)ə) [dərsd](http://az.wikipedia.org/w/index.php?title=D%C9%99rs&action=edit&redlink=1)ən sonra müstəqil şəkildə həll etmək və ya öyrənmək üçün verilən tapşırıqdır. Ev tapşırığının verilməsində məqsəd yeni keçilən [mövzunun](http://az.wikipedia.org/wiki/M%C3%B6vzu) yadda saxlanmasına nail olmaqdır**.**

**Valideynlərin müsbət xüsusiyyətlərindən biri ali savadlı olmaları və ya orta məktəbi əsl mənada yaxşı qiymətlərlə oxumalarıdır. Bu onlara imkan verir ki, öz övladlarına dərslərini daha da mükəmməl öyrənməyə və gələcəkdə yüksək elmi nailiyyətlərə çatmağa kömək etsinlər. Həmçinin, müəllimlər də şagirdlərə ev tapşırıqlarını yerinə yetirərkən valideynlərindən kömək almağı tövsiyə edirlər.** Adətən, müəllimlər ev tapşırığının düzgün həll edilməsində sinif yoldaşlarından və valideynlərdən kömək almağı tapşırırlar. Lakin bu o demək deyil ki, valideynlər bilmədikləri halda da uşağa kömək etməyə can atıb, onu bir az da çaşdırmalıdırlar. Bundan ötrü narahat olmağa dəyməz, çünki uşaq özü çalışaraq tapşırıqları həll edəndə səhv etmiş olsa da, müəllim onu sinifdə düzəldib, etdiyi səhvi şagirdə başa salacaqdır. Əks halda, dediyimiz kimi, valideynlər özlərinin bilmədikləri tapşırıqlarda uşaqlarına kömək etməyə çalışsalar, uşaqlara kömək əvəzinə, onları çaşdıra bilərlər.

Müəllimlər də ev tapşırıqlarını verərkən uşaqları nəzərə almalıdırlar. Bəzən ev tapşırıqları sinifdə verilən dərsdən üstün olur. Ona görə də uşaqlar onu həll etməkdə aciz qalırlar. Nəticədə uşaqların tapşırıqların həllində başqalarına üz tutmasına gətirib çıxardır ki, köməkçinin ona səhv kömək etməsi şagirdi də səhvə salır.

**3.** **Ekskursiyalar** təlimin elə bir təşkili formasıdır ki, şagirdləri müxtəlif obyektlərlə tanış edir, onlarda müşahidəçilik qabiliyyətinin inkişafına, təkmilləşməsinə xidmət edir. Ekskursiya dərslərində bir neçə zəruri **didaktik vəzifələr** yerinə yetirilir:

**a).** Təlimin əyanilik prinsipi reallaşdırılır;

**b).** Təlimin elmi həqiqət olduğuna inamı yüksəldir və onun həyatla, təcrübə ilə əlaqəsini möhkəmləndirir;

**c).** Şagirdlərin texnoloji görüş dairəsini genişləndirir, onları real istehsalatla tanış edir, biliklərinin sənaye və kənd təsərrüfatı istehsalatına tətbiq olunmasına şərait yaradır;

**ç).** Məktəbdə peşə seçmədə mühüm rol oynayır.

Beləliklə, sinfə və ya məktəbə gətirilməsi mümkün olmayan obyektlərlə şagirdləri ətraflı və dərindən tanış etmək məqsədilə təşkil edilən təlim formasına **ekskursiya** deyilir. **Didaktik vəzifələrinə görə** ekskursiyalar yeni materialın öyrənilməsinə giriş, onun öyrənilməsi zamanı təşkil edilən, öyrənilən materialı möhkəmlədən növləri ekskursiyalar vardır. **Mövzusuna görə** ekskursiyalar təbiət, istehsalat, tarix və incəsənət ekskursiyalarına bölünür.

**Təbiətə** təşkil edilən ekskursiyalara **təbiət ekskursiyaları** deyilir. Bu ən çox biologiya, coğrafiya fənləri üzrə olur.

**İstehsalata** təşkil edilən ekskursiyalar prosesində şagirdlər istehsal prosesinin ən zəruri məsələləri ilə tanış olurlar. Belə ekskursiyalar kimya, biologiya, əmək təlimi fənləri üzrə təşkil edilir.

**Tarix** ekskursiyalar tarixi yerlərə, abidələrə, şəhidlər xiyabanına təşkil edilir.

**İncəsənət** ekskursiyaları ədəbiyyat, incəsənət muzeylərinə, şairlərin ev muzeylərinə, abidələrinə təşkil edilir.

Bəzən bir ekskursiya özündə bir neçə fənni birləşdirir. Belə ekskursiyalar **kompleks ekskursiyalar** adlanır. Belə ekskursiyalarda şagirdlər obyekti bütövlükdə öyrənə bilirlər. Məsələn, eyni vaxtda ekskursiyanı fizika, kimya və riyaziyyat üzrə təşkil etmək olar.

Ekskursiyalar **3 mərhələdə** təşkil edilir:

**1.** **Hazırlıq mərhələsində** ekskursiya təşkil ediləcək obyekt üzərində öyrənilir, müvafiq təşkilatlarla, müəssisə rəhbərləri ilə danışıq aparılıb, ekskursiyanın vaxtı, günü müəyyən edilir. Bu mərhələdə valideynlərlə, şagirdlərlə xeyli təşkilati iş aparılır.

**2.** Ekskursiyanın gedişi mərhələsində öyrənilən obyektdən asılı olaraq yeri gəldikcə müəllim aparıcının izahına müdaxilə edə bilər. Bu zaman proqramla əlaqədar məsələləri müəllim izah edə bilər. Ekskursiyanın gedişi zamanı şagirdlər qeydlər edir, şəkil çəkir, videokameradan istifadə edərək, ekskursiyanı bütövlükdə lentə alırlar.

**3.** Ekskursiyanın yekun mərhələsində şagirdlər hara, hansı obyektə, nə məqsədlə getdiklərini, nə gördüklərini, nə öyrəndiklərini, təəssüratlarını ya şifahi söyləyir, ya da yazılı ifadə edirlər.

Ekskursiyanın hər bir mərhələsinin vəzifəsindən asılı olaraq, müəllim şagirdləri kollektiv, qrup və fərdi tapşırıqlar üzərində işlədir. Ekskursiyaların təşkili forması məqsəd, obyektin xüsusiyyətləri, şagirdlərin idrak qabiliyyətini səmərəli idarə etmək imkanları, həmçinin şagirdlərin təhlükəsizliyini və sağlamlığını müdafiə etmək istəyi ilə şərtlənir.

Ekskursiyaların tərbiyəvi əhəmiyyəti də böyükdür. Ekskursiya zamanı şagirdlər bir-birini yaxından tanıyır, bir-birinə qayğı göstərirlər. Onlarda təbiətə, incəsənət əsərlərinə, insanlara məhəbbət artır, zənginləşir.

Beləliklə, təlimin təşkilinin digər təşkili formaları barədə məlumat aldıq.

**ИСТИФАДЯ ОЛУНМУШ ЯДЯБИЙЙАТ СИЙАЩЫСЫ:**

**1.** Talıbov Y.R., Ağayev Ə.Ə., İsayev İ.N., Eminov A.İ. Pedaqogika. Bakı, Maarif nəşriyyatı, 1993

**2.** Həsənov A.M., Ağayev Ə.Ə. Pedaqogika. Bakı, Nasir nəşriyyatı, 2007

**3.** İbrahimov F.N., Hüseynzadə R.L. Pedaqogika. Dərslik. 2 cilddə. I cild. Bakı: Mütərcim, 2013.